CELEX: 32013R1159
Language: el
Date: 2013-07-12 00:00:00
Title: Κατ’ εξουσιοδότηση κανονισμός (ΕΕ) αριθ. 1159/2013 της Επιτροπής, της 12ης Ιουλίου 2013 , για τη συμπλήρωση του κανονισμού (ΕΕ) αριθ. 911/2010 του Ευρωπαϊκού Κοινοβουλίου και του Συμβουλίου για το ευρωπαϊκό πρόγραμμα παρακολούθησης της γης (GMES), με τη θέσπιση των όρων καταχώρισης και αδειοδότησης των χρηστών του GMES και με τον καθορισμό κριτηρίων για τον περιορισμό της πρόσβασης στα αποκλειστικά δεδομένα του GMES και στις πληροφορίες που παράγονται από τις υπηρεσίες του GMES  Κείμενο που παρουσιάζει ενδιαφέρον για τον ΕΟΧ

19.11.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 309/1
            
         ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 1159/2013 ΤΗΣ ΕΠΙΤΡΟΠΉΣ
   της 12ης Ιουλίου 2013
   για τη συμπλήρωση του κανονισμού (ΕΕ) αριθ. 911/2010 του Ευρωπαϊκού Κοινοβουλίου και του Συμβουλίου για το ευρωπαϊκό πρόγραμμα παρακολούθησης της γης (GMES), με τη θέσπιση των όρων καταχώρισης και αδειοδότησης των χρηστών του GMES και με τον καθορισμό κριτηρίων για τον περιορισμό της πρόσβασης στα αποκλειστικά δεδομένα του GMES και στις πληροφορίες που παράγονται από τις υπηρεσίες του GMES
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 911/2010 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2010, για το ευρωπαϊκό πρόγραμμα παρακολούθησης της γης (GMES) και τις αρχικές του επιχειρήσεις (2011-2013) (1), και ιδίως το άρθρο 9 παράγραφος 2,
   Εκτιμώντας τα ακόλουθα:
   
               (1)
            
            
               Η πολιτική δεδομένων και πληροφοριών του προγράμματος GMES θα πρέπει να συνάδει με τις άλλες συναφείς ενωσιακές πολιτικές, μέσα και δράσεις. Ειδικότερα, θα πρέπει να συνάδει με τις απαιτήσεις της οδηγίας 2007/2/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 2007, για τη δημιουργία υποδομής χωρικών πληροφοριών στην Ευρωπαϊκή Κοινότητα (INSPIRE) (2). Η πολιτική αυτή θα πρέπει να σέβεται τα δικαιώματα και τις αρχές που αναγνωρίζονται στον Χάρτη των Θεμελιωδών Δικαιωμάτων της ΕΕ, και ιδίως το δικαίωμα προστασίας της ιδιωτικής ζωής, την προστασία των προσωπικών δεδομένων, το δικαίωμα πνευματικής ιδιοκτησίας, την ελευθερία των τεχνών και των επιστημών και την επιχειρηματική ελευθερία.
            
         
               (2)
            
            
               Η πολιτική δεδομένων και πληροφοριών του προγράμματος GMES θα πρέπει να συντελεί σε μεγάλο βαθμό στην προωθούμενη από την Ένωση ανοικτή πολιτική δεδομένων, η οποία εγκαινιάστηκε με την οδηγία 2003/98/ΕΚ του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για την περαιτέρω χρήση πληροφοριών του δημόσιου τομέα (3), και ενισχύθηκε με την απόφαση 2011/833/ΕΕ της Επιτροπής, της 12ης Δεκεμβρίου 2011, για την περαιτέρω χρήση εγγράφων της Επιτροπής (4), που εκδόθηκαν στο πλαίσιο της ανακοίνωσης της Επιτροπής της 26ης Αυγούστου 2010 με τίτλο «Ψηφιακό θεματολόγιο για την Ευρώπη» (5).
            
         
               (3)
            
            
               Θα πρέπει να θεσπιστούν οι όροι καταχώρισης και αδειοδότησης των χρηστών του GMES και να καθοριστούν κριτήρια για τον περιορισμό της πρόσβασης στα αποκλειστικά δεδομένα του GMES και στις πληροφορίες που παράγονται από τις υπηρεσίες του GMES. Οι όροι πρόσβασης στα λοιπά δεδομένα και πληροφορίες που χρησιμοποιούνται ως εισαγόμενα στοιχεία (εισροές) για τις υπηρεσίες του GMES θα πρέπει να καθορίζονται από τους παρόχους τους.
            
         
               (4)
            
            
               Η Επιτροπή, στην ανακοίνωση που εξέδωσε στις 28 Οκτωβρίου 2009 με τίτλο «Παγκόσμια παρακολούθηση του περιβάλλοντος και της ασφάλειας (GMES): προκλήσεις και επόμενα βήματα για τη συνιστώσα “διάστημα”» (6), γνωστοποίησε την πρόθεσή της να συνεχίσει την εφαρμογή μιας πολιτικής δωρεάν και ελεύθερης πρόσβασης για τους «Φρουρούς».
            
         
               (5)
            
            
               Η πρόσβαση στα στοιχεία των «Φρουρών» θα πρέπει να είναι δωρεάν, πλήρης και ελεύθερη, σύμφωνα με τις κοινές αρχές για την πολιτική δεδομένων των «Φρουρών» (7), που θεσπίστηκε από την επιτροπή του προγράμματος γεωσκόπησης (ΡΒ-ΕΟ) του Ευρωπαϊκού Οργανισμού Διαστήματος.
            
         
               (6)
            
            
               Οι τρίτες χώρες ή οι διεθνείς οργανισμοί που συμβάλλουν στις επιχειρήσεις του GMES, σύμφωνα με το άρθρο 7 του κανονισμού (ΕΕ) αριθ. 911/2010, θα πρέπει να έχουν πρόσβαση στα αποκλειστικά δεδομένα του GMES και στις πληροφορίες που παράγονται από τις υπηρεσίες του GMES, υπό τους ίδιους όρους που ισχύουν για τα κράτη μέλη.
            
         
               (7)
            
            
               Όπως αναφέρεται στην αιτιολογική σκέψη 28 του κανονισμού (ΕΕ) αριθ. 911/2010, το GMES θα πρέπει να θεωρείται ως η ευρωπαϊκή συνεισφορά στη δημιουργία του παγκόσμιου δικτύου συστημάτων γεωσκόπησης (GEOSS). Επομένως, η ελεύθερη διάδοση του GMES θα πρέπει να συνάδει πλήρως συμβατό με τις αρχές κοινοχρησίας δεδομένων του GEOSS.
            
         
               (8)
            
            
               Για να υλοποιηθούν οι στόχοι της πολιτικής δεδομένων και πληροφοριών του GMES, που αναφέρονται στο άρθρο 9 του κανονισμού (ΕΕ) αριθ. 911/2010, θα πρέπει να δοθεί στους χρήστες η αναγκαία άδεια να χρησιμοποιούν στον μέγιστο δυνατό βαθμό τα αποκλειστικά δεδομένα του GMES και τις πληροφορίες που παράγονται από τις υπηρεσίες του GMES. Οι χρήστες θα πρέπει επίσης να έχουν τη δυνατότητα να αναδιανέμουν τα αποκλειστικά δεδομένα του GMES και τις πληροφορίες που παράγονται από τις υπηρεσίες του GMES, με ή χωρίς τροποποιήσεις.
            
         
               (9)
            
            
               Τα αποκλειστικά δεδομένα του GMES και οι πληροφορίες που παράγονται από τις υπηρεσίες του GMES θα πρέπει να παρέχονται δωρεάν στους χρήστες, ούτως ώστε να κεφαλαιοποιηθούν τα κοινωνικά οφέλη που θα προκύψουν από την αυξημένη χρήση των αποκλειστικών δεδομένων του GMES και των πληροφοριών που παράγονται από τις υπηρεσίες του GMES.
            
         
               (10)
            
            
               Η πολιτική ελεύθερης διάδοσης των δεδομένων και των πληροφοριών του GMES μπορεί να επανεξετάζεται και, όταν χρειάζεται, να αναπροσαρμόζεται, λαμβανομένων υπόψη των αναγκών των χρηστών, των αναγκών της βιομηχανίας γεωσκόπησης και των τεχνολογικών εξελίξεων.
            
         
               (11)
            
            
               Για να εξασφαλιστεί η ευρεία διάδοση των δεδομένων και των πληροφοριών του GMES, είναι σκόπιμο να μην προβλέπεται καμία ρητή ή σιωπηρή εγγύηση, μεταξύ άλλων όσον αφορά την ποιότητα και την καταλληλότητά τους για οποιονδήποτε σκοπό.
            
         
               (12)
            
            
               Η Επιτροπή θα πρέπει να εφαρμόζει περιορισμούς στην ελεύθερη διάδοση του GMES, αν η δωρεάν, πλήρης και ελεύθερη πρόσβαση σε ορισμένα αποκλειστικά δεδομένα του GMES και πληροφορίες που παράγονται από τις υπηρεσίες του GMES θα μπορούσε να θίξει τα δικαιώματα και τις αρχές που κατοχυρώνονται στον Χάρτη των Θεμελιωδών Δικαιωμάτων της ΕΕ, όπως το δικαίωμα προστασίας της ιδιωτικής ζωής, η προστασία των προσωπικών δεδομένων ή τα δικαιώματα διανοητικής ιδιοκτησίας σε στοιχεία που χρησιμοποιούνται ως εισροές στη διαδικασία παραγωγής των υπηρεσιών του προγράμματος GMES.
            
         
               (13)
            
            
               Όταν αυτό είναι αναγκαίο, οι περιορισμοί θα πρέπει να προστατεύουν τα συμφέροντα ασφάλειας της Ένωσης, καθώς επίσης και τα εθνικά συμφέροντα ασφάλειας των κρατών μελών. Όσον αφορά τα εθνικά συμφέροντα στον τομέα της ασφάλειας, οι περιορισμοί αυτοί θα πρέπει να σέβονται τις υποχρεώσεις των κρατών μελών τα οποία έχουν προσχωρήσει σε κοινό αμυντικό οργανισμό βάσει διεθνών συνθηκών. Τα κριτήρια αξιολόγησης της ευαισθησίας για τον περιορισμό της διάδοσης των αποκλειστικών δεδομένων του GMES και των πληροφοριών που παράγονται από τις υπηρεσίες του GMES θα πρέπει να εξασφαλίζουν την εκ των προτέρων διευθέτηση των θεμάτων ασφάλειας, καθιστώντας δυνατή την αδιάλειπτη παροχή των αποκλειστικών δεδομένων του GMES και των πληροφοριών που παράγονται από τις υπηρεσίες του GMES.
            
         
               (14)
            
            
               Τα κριτήρια ευαισθησίας θα πρέπει να καλύπτουν τις διάφορες παραμέτρους που είναι πιθανόν να θέσουν σε κίνδυνο την ασφάλεια της Ένωσης ή των κρατών μελών της. Οι απειλές για τις υποδομές ζωτικής σημασίας, όπως ορίζονται στο άρθρο 2 στοιχείο α) της οδηγίας 2008/114/ΕΚ του Συμβουλίου, της 8ης Δεκεμβρίου 2008, σχετικά με τον προσδιορισμό και τον χαρακτηρισμό των ευρωπαϊκών υποδομών ζωτικής σημασίας, και σχετικά με την αξιολόγηση της ανάγκης για βελτίωση της προστασίας τους (8), θα πρέπει να λαμβάνονται υπόψη ως σημαντικό κριτήριο ευαισθησίας.
            
         
               (15)
            
            
               Όταν αυτό είναι αναγκαίο, τα κράτη μέλη πρέπει να είναι σε θέση να ζητούν την επιβολή περιορισμών στην παροχή ορισμένων αποκλειστικών δεδομένων του GMES και πληροφοριών που παράγονται από τις υπηρεσίες του GMES. Κατά την εξέταση αιτημάτων αυτού του είδους, ή με δική της πρωτοβουλία, η Επιτροπή θα πρέπει να εξασφαλίζει την ουσιαστική και αποτελεσματική αντίδραση με σκοπό την προστασία των συμφερόντων ασφάλειας της Ένωσης ή των κρατών μελών, μεριμνώντας παράλληλα για την ελάχιστη δυνατή διακοπή της ροής δεδομένων και πληροφοριών προς τους χρήστες.
            
         
               (16)
            
            
               Οι πλατφόρμες διάδοσης του GMES ενδέχεται να αντιμετωπίσουν τεχνικούς περιορισμούς οι οποίοι θα μπορούσαν να καταστήσουν αδύνατη την ικανοποίηση όλων των αιτημάτων για δεδομένα ή πληροφορίες. Σε τέτοιες εξαιρετικές περιπτώσεις, η τεχνική δυνατότητα πρόσβασης στα αποκλειστικά δεδομένα του GMES και στις πληροφορίες που παράγονται από τις υπηρεσίες του GMES πρέπει να παρέχεται αποκλειστικά στους χρήστες που προέρχονται από χώρες και διεθνείς οργανισμούς που συμβάλλουν στις επιχειρήσεις του GMES, ώστε να εξασφαλίζεται η συνέχεια των υπηρεσιών. Όταν κρίνεται σκόπιμο, το πλεονέκτημα της αποκλειστικής παροχής των υπηρεσιών θα πρέπει να εξαρτάται από κάποια μορφή καταχώρισης. Η εν λόγω αποκλειστική παροχή δεν θα πρέπει να εμποδίζει τους χρήστες που έχουν λάβει δεδομένα ή πληροφορίες επωφελούμενοι από την αποκλειστική παροχή να ασκούν τα δικαιώματα που τους παρέχονται βάσει του παρόντος κανονισμού, περιλαμβανομένου του δικαιώματος αναδιανομής των εν λόγω δεδομένων ή πληροφοριών.
            
         
               (17)
            
            
               Για την πρόσβαση στα αποκλειστικά δεδομένα του GMES και στις πληροφορίες που παράγονται από τις υπηρεσίες του GMES θα πρέπει να προβλέπονται τέσσερα επίπεδα καταχώρισης των χρηστών. Πρώτον, για να εξασφαλιστεί η ευρεία χρήση των αποκλειστικών δεδομένων του GMES και των πληροφοριών που παράγονται από τις υπηρεσίες του GMES, οι υπηρεσίες εξεύρεσης και απεικόνισης, κατά την έννοια του άρθρο 11 παράγραφος 1 στοιχεία α) και β) της οδηγίας 2007/2/ΕΚ, θα πρέπει να παρέχονται χωρίς καταχώριση. Δεύτερον, θα πρέπει να είναι δυνατόν να απαιτείται μια ήπια μορφή καταχώρισης όσον αφορά τις υπηρεσίες τηλεφόρτωσης, κατά την έννοια του άρθρου 11 παράγραφος 1 στοιχείο γ) της οδηγίας 2007/2/ΕΚ. Η διαδικασία καταχώρισης δεν θα πρέπει να αποθαρρύνει τους χρήστες από την πρόσβαση σε δεδομένα και πληροφορίες, αλλά θα πρέπει να μπορεί να χρησιμοποιηθεί για τη συλλογή στατιστικών στοιχείων για τους χρήστες. Τρίτον, ένα ενδιάμεσο επίπεδο καταχώρισης θα πρέπει να καθιστά δυνατή την εφαρμογή της επιφύλαξης της πρόσβασης σε ορισμένες ομάδες χρηστών. Τέταρτον, θα πρέπει να χρησιμοποιείται μια αυστηρή διαδικασία καταχώρισης για την αντιμετώπιση της ανάγκης περιορισμού της πρόσβασης για λόγους ασφάλειας που απαιτούν την αδιαμφισβήτητη ταυτοποίηση του χρήστη,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΚΕΦΑΛΑΙΟ 1
   
      ΓΕΝΙΚΕΣ ΔΙΑΤΑΞΕΙΣ
   
   Άρθρο 1
   Αντικείμενο
   Ο παρών κανονισμός θεσπίζει:
   
               α)
            
            
               όρους για την πλήρη και ελεύθερη πρόσβαση στις πληροφορίες που παράγονται από τις υπηρεσίες του προγράμματος GMES και στα δεδομένα που συλλέγονται μέσω της αποκλειστικής υποδομής του GMES·
            
         
               β)
            
            
               κριτήρια για τον περιορισμό της πρόσβασης στις εν λόγω πληροφορίες και δεδομένα·
            
         
               γ)
            
            
               όρους για την καταχώριση των χρηστών του GMES.
            
         Άρθρο 2
   Ορισμοί
   Για τους σκοπούς του παρόντος κανονισμού, ισχύουν οι ακόλουθοι ορισμοί:
   α)   «υπηρεσίες του GMES»: το σκέλος των υπηρεσιών, που αναφέρεται στο άρθρο 2 παράγραφος 2 στοιχείο α) του κανονισμού (ΕΕ) αριθ. 911/2010·
   β)   «πληροφορίες που παράγονται από τις υπηρεσίες του GMES»: πληροφορίες και μεταδεδομένα τους που παράγονται από τις υπηρεσίες του GMES·
   γ)   «αποκλειστικά δεδομένα του GMES»: δεδομένα που συλλέγονται μέσω της αποκλειστικής υποδομής του GMES και τα μεταδεδομένα τους·
   δ)   «μεταδεδομένα»: δομημένες πληροφορίες για δεδομένα ή πληροφορίες, που επιτρέπουν την ανακάλυψη, την απογραφή και τη χρήση τους·
   ε)   «πλατφόρμα διάδοσης του GMES»: τεχνικά συστήματα που χρησιμοποιούνται για τη διάδοση αποκλειστικών δεδομένων του GMES και πληροφοριών που παράγονται από τις υπηρεσίες του GMES στους χρήστες·
   στ)   «υπηρεσίες εξεύρεσης»: υπηρεσίες εξεύρεσης, όπως ορίζονται στο άρθρο 11 παράγραφος 1 στοιχείο α) της οδηγίας 2007/2/ΕΚ·
   ζ)   «υπηρεσίες απεικόνισης»: υπηρεσίες απεικόνισης, όπως ορίζονται στο άρθρο 11 παράγραφος 1 στοιχείο β) της οδηγίας 2007/2/ΕΚ·
   η)   «υπηρεσίες τηλεφόρτωσης»: υπηρεσίες τηλεφόρτωσης, όπως ορίζονται στο άρθρο 11 παράγραφος 1 στοιχείο γ) της οδηγίας 2007/2/ΕΚ.
   ΚΕΦΑΛΑΙΟ 2
   
      ΕΛΕΥΘΕΡΗ ΔΙΑΔΟΣΗ ΤΩΝ ΑΠΟΚΛΕΙΣΤΙΚΩΝ ΔΕΔΟΜΕΝΩΝ ΤΟΥ GMES ΚΑΙ ΤΩΝ ΠΛΗΡΟΦΟΡΙΩΝ ΠΟΥ ΠΑΡΑΓΟΝΤΑΙ ΑΠΟ ΤΙΣ ΥΠΗΡΕΣΙΕΣ ΤΟΥ GMES — ΟΡΟΙ ΑΔΕΙΟΔΟΤΗΣΗΣ
   
   Άρθρο 3
   Αρχές ελεύθερης διάδοσης
   Οι χρήστες έχουν δωρεάν, πλήρη και ελεύθερη πρόσβαση στα αποκλειστικά δεδομένα του GMES και στις πληροφορίες που παράγονται από τις υπηρεσίες του GMES υπό τους όρους που καθορίζονται στα άρθρα 4 έως 10, με την επιφύλαξη των περιορισμών που προβλέπονται στα άρθρα 11 έως 16.
   Άρθρο 4
   Οικονομικοί όροι
   Στα αποκλειστικά δεδομένα του GMES και στις πληροφορίες που παράγονται από τις υπηρεσίες του GMES και που διατίθενται μέσω των πλατφορμών διάδοσης του GMES παρέχεται ελεύθερη πρόσβαση βάσει προκαθορισμένων τεχνικών όρων, οι οποίοι αναφέρονται στο άρθρο 5 παράγραφος 1.
   Άρθρο 5
   Όροι σχετικά με τα χαρακτηριστικά, τον μορφότυπο και τα μέσα διάδοσης
   1.   Για κάθε είδος αποκλειστικών δεδομένων GMES και πληροφοριών που παράγονται από τις υπηρεσίες του GMES, οι πάροχοι των εν λόγω δεδομένων και πληροφοριών ορίζουν τουλάχιστον μία δέσμη χαρακτηριστικών, μορφοτύπων και μέσων διάδοσης υπό την εποπτεία της Επιτροπής και κοινοποιούν τον εν λόγω ορισμό στις πλατφόρμες διάδοσης του GMES.
   2.   Τα αποκλειστικά δεδομένα του GMES και οι πληροφορίες που παράγονται από τις υπηρεσίες του GMES συμμορφώνονται με τις απαιτήσεις της οδηγίας 2007/2/ΕΚ, στον βαθμό που τα δεδομένα και οι πληροφορίες εμπίπτουν στο πεδίο εφαρμογής των εν λόγω διατάξεων.
   Άρθρο 6
   Όροι σχετικά με τις πλατφόρμες διάδοσης του GMES
   Τα αποκλειστικά δεδομένα του GMES και οι πληροφορίες που παράγονται από τις υπηρεσίες του GMES διαδίδονται στους χρήστες μέσω των πλατφορμών διάδοσης του GMES που παρέχονται από την Επιτροπή ή υπό την εποπτεία της.
   Άρθρο 7
   Όροι όσον αφορά τη χρήση
   1.   Στα αποκλειστικά δεδομένα του GMES και στις πληροφορίες που παράγονται από τις υπηρεσίες του GMES παρέχεται πρόσβαση για τις ακόλουθες χρήσεις, στον βαθμό που αυτές είναι νόμιμες:
   
               α)
            
            
               αναπαραγωγή·
            
         
               β)
            
            
               διανομή·
            
         
               γ)
            
            
               ανακοίνωση στο κοινό·
            
         
               δ)
            
            
               προσαρμογή, τροποποίηση και συνδυασμός με άλλα δεδομένα και πληροφορίες·
            
         
               ε)
            
            
               κάθε συνδυασμός των στοιχείων α) έως δ).
            
         2.   Τα αποκλειστικά δεδομένα του GMES και οι πληροφορίες που παράγονται από τις υπηρεσίες του GMES μπορούν να χρησιμοποιούνται σε παγκόσμια κλίμακα χωρίς χρονικούς περιορισμούς.
   Άρθρο 8
   Όροι όσον αφορά τις πληροφορίες που πρέπει να παρέχονται από τους χρήστες
   1.   Κατά τη διανομή ή την ανακοίνωση αποκλειστικών δεδομένων του GMES και πληροφοριών που παράγονται από τις υπηρεσίες του GMES στο κοινό, οι χρήστες ενημερώνουν το κοινό για την πηγή των εν λόγω δεδομένων και πληροφοριών.
   2.   Οι χρήστες μεριμνούν ώστε να μη δίνεται στο κοινό η εντύπωση ότι η Ένωση ενστερνίζεται επίσημα τις δραστηριότητές τους.
   3.   Σε περίπτωση προσαρμογής ή τροποποίησης των εν λόγω δεδομένων ή πληροφοριών, ο χρήστης αναφέρει σαφώς το γεγονός αυτό.
   Άρθρο 9
   Απουσία εγγύησης
   Τα αποκλειστικά δεδομένα του GMES και οι πληροφορίες που παράγονται από τις υπηρεσίες του GMES παρέχονται στους χρήστες χωρίς καμία ρητή ή σιωπηρή εγγύηση, μεταξύ άλλων όσον αφορά την ποιότητα και την καταλληλότητά τους για οποιονδήποτε σκοπό.
   Άρθρο 10
   Όροι σε περίπτωση περιορισμών της ελεύθερης διάδοσης
   Όταν η Επιτροπή περιορίζει την πρόσβαση στα αποκλειστικά δεδομένα του GMES και στις πληροφορίες που παράγονται από τις υπηρεσίες του GMES σύμφωνα με το άρθρο 12, οι χρήστες καταχωρίζονται με διαδικασία που επιτρέπει την αδιαμφισβήτητη ταυτοποίησή τους πριν τους επιτραπεί η πρόσβαση.
   ΚΕΦΑΛΑΙΟ 3
   
      ΠΕΡΙΟΡΙΣΜΟΙ
   
   Άρθρο 11
   Αλληλοσυγκρουόμενα δικαιώματα
   Όταν η ελεύθερη διάδοση ορισμένων αποκλειστικών δεδομένων του GMES ή πληροφοριών που παράγονται από τις υπηρεσίες του GMES έρχεται σε σύγκρουση με διεθνείς συμφωνίες ή με την προστασία δικαιωμάτων διανοητικής ιδιοκτησίας η οποία προβλέπεται για δεδομένα και πληροφορίες που χρησιμοποιούνται ως εισροές στη διαδικασία παραγωγής των πληροφοριών που παράγονται από τις υπηρεσίες του GMES ή όταν η εν λόγω διάδοση θα έθιγε κατά τρόπο δυσανάλογο τα δικαιώματα και τις αρχές που αναγνωρίζονται στον Χάρτη των Θεμελιωδών Δικαιωμάτων της ΕΕ, όπως το δικαίωμα προστασίας της ιδιωτικής ζωής ή το δικαίωμα προστασίας των προσωπικών δεδομένων, η Επιτροπή λαμβάνει τα αναγκαία μέτρα, σύμφωνα με το άρθρο 13 παράγραφος 1 του κανονισμού (ΕΕ) αριθ. 911/2010, για να αποφευχθεί κάθε τέτοια σύγκρουση ή για να περιοριστεί η διάδοση των σχετικών αποκλειστικών δεδομένων του GMES ή πληροφοριών που παράγονται από τις υπηρεσίες του GMES.
   Άρθρο 12
   Προστασία συμφερόντων ασφάλειας
   1.   Όταν η ελεύθερη διάδοση αποκλειστικών δεδομένων του GMES και πληροφοριών που παράγονται από τις υπηρεσίες του GMES εγκυμονεί απαράδεκτο βαθμό κινδύνου για τα συμφέροντα ασφάλειας της Ένωσης ή των κρατών μελών, λόγω της ευαισθησίας των δεδομένων και των πληροφοριών, η Επιτροπή περιορίζει τη διάδοσή τους σύμφωνα με το άρθρο 13 παράγραφος 1 του κανονισμού (ΕΕ) αριθ. 911/2010.
   2.   Η Επιτροπή αξιολογεί την ευαισθησία των αποκλειστικών δεδομένων του GMES και των πληροφοριών που παράγονται από τις υπηρεσίες του GMES με γνώμονα τα κριτήρια ευαισθησίας που ορίζονται στα άρθρα 13 έως 16.
   Άρθρο 13
   Κριτήρια ευαισθησίας για τα αποκλειστικά δεδομένα του GMES
   1.   Όταν τα αποκλειστικά δεδομένα του GMES παράγονται από διαστημικό σύστημα παρατήρησης το οποίο πληροί τουλάχιστον ένα από τα χαρακτηριστικά που αναφέρονται στο παράρτημα, η Επιτροπή αξιολογεί την ευαισθησία των δεδομένων με βάση τα ακόλουθα κριτήρια:
   
               α)
            
            
               τεχνικά χαρακτηριστικά των δεδομένων, συμπεριλαμβανομένων της χωρικής διακριτικής ικανότητας και των φασματικών ζωνών·
            
         
               β)
            
            
               χρόνος μεταξύ της απόκτησης και της διάδοσης των δεδομένων·
            
         
               γ)
            
            
               ύπαρξη ένοπλων συγκρούσεων, απειλών για τη διεθνή ή περιφερειακή ειρήνη και ασφάλεια ή για υποδομές ζωτικής σημασίας, κατά την έννοια του άρθρου 2 στοιχείο α) της οδηγίας 2008/114/ΕΚ, στον τομέα τον οποίο αφορούν τα αποκλειστικά δεδομένα του GMES·
            
         
               δ)
            
            
               ύπαρξη τρωτών σημείων ασφάλειας ή πιθανή χρήση των αποκλειστικών δεδομένων του GMES για τακτικές ή επιχειρησιακές δραστηριότητες που βλάπτουν τα συμφέροντα εθνικής ασφάλειας της Ένωσης, των κρατών μελών της ή των διεθνών εταίρων της.
            
         2.   Όταν τα αποκλειστικά δεδομένα του GMES παράγονται από διαστημικό σύστημα παρατήρησης το οποίο δεν πληροί κανένα από τα χαρακτηριστικά που αναφέρονται στο παράρτημα, τα αποκλειστικά δεδομένα του GMES τεκμαίρεται ότι δεν είναι ευαίσθητα.
   Άρθρο 14
   Κριτήρια ευαισθησίας για τις πληροφορίες που παράγονται από τις υπηρεσίες του GMES
   Η Επιτροπή αξιολογεί την ευαισθησία των πληροφοριών που παράγονται από τις υπηρεσίες του GMES με βάση τα ακόλουθα κριτήρια:
   
               α)
            
            
               ευαισθησία των εισαγόμενων στοιχείων που χρησιμοποιούνται ως εισροές για την παραγωγή των πληροφοριών που παράγονται από τις υπηρεσίες του GMES·
            
         
               β)
            
            
               χρόνος μεταξύ της απόκτησης των εισαγόμενων στοιχείων (εισροών) και της διάδοσης των πληροφοριών που παράγονται από τις υπηρεσίες του GMES·
            
         
               γ)
            
            
               ύπαρξη ένοπλων συγκρούσεων, απειλών για τη διεθνή ή περιφερειακή ειρήνη και ασφάλεια ή για υποδομές ζωτικής σημασίας, κατά την έννοια του άρθρου 2 στοιχείο α) της οδηγίας 2008/114/ΕΚ, στον τομέα τον οποίο αφορούν οι πληροφορίες που παράγονται από τις υπηρεσίες του GMES·
            
         
               δ)
            
            
               ύπαρξη τρωτών σημείων ασφάλειας ή πιθανή χρήση των πληροφοριών που παράγονται από τις υπηρεσίες του GMES για τακτικές ή επιχειρησιακές δραστηριότητες που βλάπτουν τα συμφέροντα εθνικής ασφάλειας της Ένωσης, των κρατών μελών της ή των διεθνών εταίρων της.
            
         Άρθρο 15
   Αίτηση επαναξιολόγησης της ευαισθησίας
   Αν μεταβληθούν οι όροι υπό τους οποίους διενεργήθηκε η αξιολόγηση που πραγματοποιήθηκε σύμφωνα με το άρθρο 13 ή το άρθρο 14, η Επιτροπή, με δική της πρωτοβουλία ή κατόπιν αιτήσεως κράτους μέλους, μπορεί να επαναξιολογήσει την ευαισθησία των αποκλειστικών δεδομένων του GMES ή των πληροφοριών που παράγονται από τις υπηρεσίες του GMES, με σκοπό να περιορίσει, να αναστείλει ή να επιτρέψει την απόκτηση αποκλειστικών δεδομένων του GMES ή τη διάδοση πληροφοριών που παράγονται από τις υπηρεσίες του GMES. Αν ένα κράτος μέλος υποβάλει αίτημα, η Επιτροπή λαμβάνει υπόψη τα όρια του ζητούμενου περιορισμού από πλευράς χρονικής διάρκειας και εύρους.
   Άρθρο 16
   Εξισορρόπηση συμφερόντων
   1.   Κατά την αξιολόγηση της ευαισθησίας των αποκλειστικών δεδομένων του GMES και των πληροφοριών που παράγονται από τις υπηρεσίες του GMES σύμφωνα με το άρθρο 12, τα συμφέροντα ασφάλειας σταθμίζονται σε σχέση με τα συμφέροντα των χρηστών και σε σχέση με τα περιβαλλοντικά, κοινωνικά και οικονομικά οφέλη της συλλογής, παραγωγής και ελεύθερης διάδοσης των εν λόγω δεδομένων και πληροφοριών.
   2.   Η Επιτροπή, κατά την αξιολόγηση ασφάλειας, εξετάζει κατά πόσον οι περιορισμοί θα είναι αποτελεσματικοί, αν παρόμοια δεδομένα είναι σε κάθε περίπτωση διαθέσιμα από άλλες πηγές.
   ΚΕΦΑΛΑΙΟ 4
   
      ΕΠΙΦΥΛΑΞΗ ΠΡΟΣΒΑΣΗΣ ΚΑΙ ΚΑΤΑΧΩΡΙΣΗ
   
   Άρθρο 17
   Επιφύλαξη πρόσβασης
   1.   Όταν τα αιτήματα για πρόσβαση υπερβαίνουν τις δυνατότητες των πλατφορμών διάδοσης του GMES, η πρόσβαση στους πόρους του GMES μπορεί να περιοριστεί κατ’ αποκλειστικότητα σε οποιονδήποτε από τους ακόλουθους χρήστες:
   
               α)
            
            
               δημόσιες υπηρεσίες, βιομηχανία, ερευνητικοί οργανισμοί και πολίτες της Ένωσης·
            
         
               β)
            
            
               δημόσιες υπηρεσίες, βιομηχανία, ερευνητικοί οργανισμοί και πολίτες τρίτων χωρών που συμβάλλουν στις επιχειρήσεις του GMES·
            
         
               γ)
            
            
               διεθνείς οργανισμοί που συμβάλλουν στις επιχειρήσεις του GMES.
            
         2.   Οι χρήστες στους οποίους επιφυλάσσεται η κατ’ αποκλειστικότητα πρόσβαση σύμφωνα με την παράγραφο 1 καταχωρίζονται για να αποκτήσουν πρόσβαση, παρέχοντας τα στοιχεία ταυτότητας, τα στοιχεία επικοινωνίας, τον τομέα δραστηριότητας και τη χώρα εγκατάστασής τους.
   Άρθρο 18
   Καταχώριση
   1.   Για την πρόσβαση στις υπηρεσίες τηλεφόρτωσης, οι χρήστες καταχωρίζονται ηλεκτρονικά στις πλατφόρμες διάδοσης του GMES. Η καταχώριση γίνεται δωρεάν. Οι χρήστες οφείλουν να προβούν μόνο σε μία καταχώριση και γίνονται δεκτοί αυτομάτως. Για τη διαδικασία καταχώρισης απαιτούνται τα ακόλουθα:
   
               α)
            
            
               δημιουργία λογαριασμού χρήστη και κωδικού πρόσβασης από τον χρήστη·
            
         
               β)
            
            
               στατιστικές πληροφορίες περιοριζόμενες σε 10 το πολύ στοιχεία που πρέπει να παρασχεθούν από τον χρήστη.
            
         2.   Για τις υπηρεσίες εξεύρεσης και απεικόνισης δεν απαιτείται καταχώριση.
   ΚΕΦΑΛΑΙΟ 5
   
      ΤΕΛΙΚΕΣ ΔΙΑΤΑΞΕΙΣ
   
   Άρθρο 19
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 12 Ιουλίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 276 της 20.10.2010, σ. 1.
   
      (2)  ΕΕ L 108 της 25.4.2007, σ. 1.
   
      (3)  ΕΕ L 345 της 31.12.2003, σ. 90.
   
      (4)  ΕΕ L 330 της 14.12.2011, σ. 39.
   
      (5)  COM(2010) 245 τελικό/2, της 26ης Αυγούστου 2010.
   
      (6)  COM(2009) 589 τελικό.
   
      (7)  ESA/ΡΒ-ΕΟ(2009)98, αναθ. 1.
   
      (8)  ΕΕ L 345 της 23.12.2008, σ. 75.
   
      ΠΑΡΑΡΤΗΜΑ
      
         Χαρακτηριστικά του διαστημικού συστήματος παρατήρησης που αναφέρεται στο άρθρο 13
      
      
                  α)
               
               
                  Το σύστημα είναι από τεχνική άποψη σε θέση να παράγει δεδομένα γεωμετρικής ανάλυσης 2,5 μέτρων ή μικρότερης σε τουλάχιστον μία οριζόντια κατεύθυνση.
               
            
                  β)
               
               
                  Το σύστημα είναι από τεχνική άποψη σε θέση να παράγει δεδομένα γεωμετρικής ανάλυσης 5 μέτρων ή μικρότερης σε τουλάχιστον μία οριζόντια κατεύθυνση στη φασματική περιοχή 8-12 μικρών (θερμική υπέρυθρη).
               
            
                  γ)
               
               
                  Το σύστημα είναι από τεχνική άποψη σε θέση να παράγει δεδομένα γεωμετρικής ανάλυσης 5 μέτρων ή μικρότερης σε τουλάχιστον μία οριζόντια κατεύθυνση στη φασματική περιοχή από 1 χιλιοστόμετρο έως 1 μέτρο (μικροκύματα).
               
            
                  δ)
               
               
                  Το σύστημα έχει περισσότερους από 49 φασματικούς διαύλους και είναι από τεχνική άποψη σε θέση να παράγει δεδομένα γεωμετρικής ανάλυσης 10 μέτρων ή μικρότερης σε τουλάχιστον μία οριζόντια κατεύθυνση σε έναν τουλάχιστον φασματικό δίαυλο.